กองทุนฯวินาศภัยเตรียมจ่ายเจ้าหนี้ 7ประกันถูกสั่งปิดคาดมี.ค.นี้ได้เงิน
เจ้าหนี้บริษัทประกันที่ถูกปิดกิจการเตรียมเฮ กองทุนประกันวินาศภัยจะเริ่มจ่ายหนี้คืนได้เดือน มี.ค.นี้
27 ก.พ. 2558

เจ้าหนี้บริษัทประกันที่ถูกปิดกิจการเตรียมเฮ กองทุนประกันวินาศภัยจะเริ่มจ่ายหนี้คืนได้เดือน มี.ค.นี้ 
นางกมลวรรณ กีรติสมิต ผู้จัดการกองทุนประกันวินาศภัย เปิดเผยว่า ขณะนี้ทางกองทุนได้เตรียมความพร้อมที่จะจ่ายเงินชดเชยคืนให้กับผู้เอาประกันภัย หรือเจ้าหนี้ของบริษัทประกันวินาศภัยที่ถูกคำสั่งให้ปิดกิจการไปก่อนหน้านี้ โดยคาดว่าจะเริ่มจ่ายได้ในเดือน มี.ค.-เม.ย.นี้ หลังจากที่พระราชบัญญัติ (พ.ร.บ.) ประกันชีวิต และ พ.ร.บ.ประกันวินาศภัยฉบับใหม่ได้ประกาศใช้อย่างเป็นทางการ ซึ่งจะทำให้กองทุนสามารถจ่ายหนี้คืนให้กับเจ้าหนี้ได้เร็วขึ้น จากเดิมที่ต้องเข้าสู่บวนการล้มละลายก่อน ซึ่งต้องใช้เวลาอย่างน้อย 6-7 ปี
“ตัวอย่างเช่น กรณีของบริษัท สัมพันธ์ประกันภัย ที่ถูกคำสั่งปิดกิจการไปตั้งแต่ปี 2551 แต่ปัจจุบันก็ยังไม่มีเจ้าหนี้รายใดได้รับชำระหนี้ ซึ่งคาดว่ากองทุนจะเริ่มจ่ายให้เจ้าหนี้บริษัท สัมพันธ์ฯ ได้ประมาณเดือน มิ.ย.นี้” นางกมลวรรณ กล่าว
ปัจจุบันกองทุนมีเงินอยู่ประมาณ 2,400 ล้านบาท มีผู้ที่ยื่นคำขอชำระหนี้ไว้รวมทั้งหมด 2 หมื่นราย คิดเป็นจำนวนเงิน 2,500 ล้านบาท จากผู้เสียหายทั้ง 7 บริษัท ที่ถูกเพิกถอนใบอนุญาตและต้องปิดกิจการไปคือ บริษัท สัมพันธ์ประกันภัย มีผู้ขอรับชำระหนี้ 1.3 หมื่นคำขอ กองทุนพิจารณาคำขอแล้วเสร็จแล้ว 75% ส่วนที่เหลืออยู่ระหว่างดำเนินการ
ขณะที่บริษัท เอ.พี.เอฟ.อินเตอร์เนชั่นแนล อินชัวรันส์ บริษัท วิคเตอรี่ประกันภัย บริษัท ลิเบอร์ตี้ประกันภัย บริษัท ส่งเสริมประกันภัย  บริษัท ยูเนี่ยนอินเตอร์ ประกันภัย และบริษัท ศูนย์สุขภาพประเทศไทย คาดว่าถ้ากฎหมายใหม่มีผลบังคับใช้ จะอยู่ในบทเฉพาะกาล ให้ผู้ชำระบัญชีจ่ายหนี้คืนให้กับผู้เอาประกันเป็นลำดับแรก แล้วกองทุนจะจ่ายหนี้ส่วนที่เหลือให้